Document ID: 31984R1332

*****
ΚΑΝΟΝΙΣΜΟΣ (ΕΟΚ) αριθ. 1332/84 ΤΟΥ ΣΥΜΒΟΥΛΙΟΥ
της 7ης Μαΐου 1984
για την τροποποίηση του κανονισμού (ΕΟΚ) αριθ. 1035/72 περί κοινής οργανώσεως αγοράς στον τομέα των οπωροκηπευτικών
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
Εκτιμώντας:
ότι το άρθρο 3 του κανονισμού (ΕΟΚ) αριθ. 1035/72 (3), όπως τροποποιήθηκε τελευταία από τον κανονισμό (ΕΟΚ) αριθ. 985/84 (4), προβλέπει κυρίως τις περιπτώσεις στις οποίες τα οπωροκηπευτικά που διατίθενται στο εμπόριο στο εσωτερικό του κράτους μέλους δεν υπόκεινται στην υποχρέωση τηρήσεως των κανόνων ποιότητας·
ότι αυτή η απαλλαγή καλύπτει, μεταξύ άλλων, τα προϊόντα που διατίθενται στο εμπόριο από τον παραγωγό στους τόπους χονδρικής πώλησης που ευρίσκονται στην περιοχή παραγωγής και τα προϊόντα που διοχετεύονται από αυτούς τους τόπους χονδρικής πώλησης προς τους σταθμούς προετοιμασίας και συσκευασίας ή προς τους σταθμούς εναποθήκευσης που βρίσκονται στην ίδια περιοχή παραγωγής· ότι τα κράτη μέλη μπορούν, εντούτοις, να θεσπίσουν διατάξεις περισσότερο περιοριστικές·
ότι η πείρα έδειξε ότι, με την απαλλαγή που προβλέπεται στο άρθρο 3 του κανονισμού (ΕΟΚ) αριθ. 1035/72, δεν υπόκεινται στην υποχρέωση τήρησης των κανόνων ποιότητας για σημαντικές ποσότητες οπωροκηπευτικών· ότι αυτή η κατάσταση αντίκειται στους στόχους της κοινοτικής ρύθμισης για τους κανόνες ποιότητας · ότι, για να διορθωθεί αυτή η κατάσταση, είναι σκόπιμο τα εν λόγω προϊόντα να υπόκεινται στην υποχρέωση τήρησης των κανόνων ποιότητας και συγχρόνως τα κράτη μέλη να μπορούν να θεσπίζουν κανόνες παρέκκλισης για να αντιμετωπίζουν τις ειδικές καταστάσεις που είναι δυνατό να δημιουργηθούν στο έδαφός τους,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1035/72 τροποποιείται ως εξής:
1. Στο άρθρο 3 παράγραφος 1 προστίθενται τα ακόλουθα εδάφια:
«Τα κράτη μέλη είναι δυνατό να εξαιρούν από την υποχρέωση τήρησης των κανόνων ποιότητας ή ορισμένων από τις διατάξεις τους:
- τα προϊόντα τα οποία εκτίθενται προς πώληση, διατίθενται προς πώληση, πωλούνται, παραδίδονται ή διατίθενται στο εμπόριο με οποιοδήποτε άλλο τρόπο από τον παραγωγό στους τόπους χονδρικής πώλησης, ιδίως στις αγορές των παραγωγών που βρίσκονται στην περιοχή παραγωγής,
- τα προϊόντα τα οποία διοχετεύονται από αυτούς τους τόπους χονδρικής πώλησης προς τους σταθμούς προετοιμασίας και συσκευασίας ή προς τους σταθμούς εναποθήκευσης που βρίσκονται στην ίδια περιοχή παραγωγής.
Σε περίπτωση εφαρμογής του προηγούμενου εδαφίου, το συγκεκριμένο κράτος μέλος ενημερώνει την Επιτροπή και της ανακοινώνει τα μέτρα που έλαβε για το σκοπό αυτό.»
2. Στο άρθρο 3 παράγραφος 2, το στοιχείο γ) διαγράφεται.
Άρθρο 2
Ο παρών κανονισμός αρχίζει να ισχύει την 1η Ιουλίου 1984.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Μαΐου 1984.

Labels: 7
17
6